Fælles holdning (EF) Nr. 34/2000

fastlagt af Rådet den 29. maj 2000

med henblik på vedtagelse af Europa-Parlamentets og Rådets beslutning om ændring af Rådets beslutning 96/411/EF om forbedring af Fællesskabets landbrugsstatistik

(2000/C 240/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

efter proceduren i traktatens artikel 251(2), og

ud fra følgende betragtninger:

(1) Formålet med Rådets beslutning 96/411/EF af 25. juni 1996 om forbedring af Fællesskabets landbrugsstatistik(3) er, at denne statistik i højere grad skal kunne opfylde de informationsbehov, som følger af reformen af den fælles landbrugspolitik.

(2) Kommissionens rapport til Europa-Parlamentet og Rådet om gennemførelsen af beslutning 96/411/EF er positiv.

(3) Processen med at tilpasse medlemsstaternes statistiske systemer til de behov, der følger af reformen af den fælles landbrugspolitik, er endnu ikke afsluttet.

(4) Som følge af både den interne udvikling i den fælles landbrugspolitik og ydre faktorer som udvidelsen mod øst og indledningen af den nye runde af multilaterale handelsforhandlinger bør de statistiske behov i højere grad identificeres, og de eksisterende lovgivningsrammer for de statistiske oplysninger vedrørende den fælles landbrugspolitik, som medlemsstaterne skal fremsende til Kommissionen, i givet fald suppleres.

(5) I henhold til Rådets beslutning 1999/126/EF af 22. december 1998 om Fællesskabets statistiske program 1998-2002(4) bør der ske en videreførelse af de aktioner, der har til formål at forbedre de eksisterende landbrugsstatistikker og at planlægge den kommende udvikling med henblik på at kunne opfylde de krav, som den fælles landbrugspolitik stiller.

(6) Gyldigheden af beslutning 96/411/EF bør forlænges.

(7) En række bestemmelser i beslutning 96/411/EF bør ændres på baggrund af de indhøstede erfaringer, bl.a. for at forenkle gennemførelsen af beslutningen.

(8) I denne beslutning fastlægges der for programmets samlede varighed en finansieringsramme, der som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(5) udgør det primære referencegrundlag for budgetmyndigheden inden for rammerne af den årlige budgetprocedure.

(9) De nødvendige foranstaltninger til gennemførelse af beslutning 96/411/EF bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6).

(10) De igangværende forundersøgelser med sigte på fastlæggelse af, hvilke tekniske muligheder og hvilke midler der er nødvendige for oprettelsen af en database vedrørende den støtte, der udbetales af EUGFL, Garantifonden, bør fortsætte -

VEDTAGET FØLGENDE BESLUTNING:

Artikel 1

Beslutning 96/411/EF ændres således:

1) Artikel 2, litra a), affattes således:

"a) fastlægge de prioriterede statistiske områder blandt de i bilag II anførte, der kan omfattes af aktioner i medlemsstaterne det følgende år".

2) Artikel 3 affattes således:

"Artikel 3

Tidsramme og fremgangsmåde

Den i artikel 1 nævnte tilpasning af Fællesskabets landbrugsstatistikker fortsættes i 2000-2002. Tilpasningen koordineres af Kommissionen efter tekniske handlingsplaner, jf. artikel 4. Efter 2002 kan Europa-Parlamentet og Rådet beslutte at forlænge tilpasningsperioden efter forslag fra Kommissionen som fastsat i artikel 11.".

3) Artikel 4, stk. 2, udgår.

4) Artikel 5 affattes således:

"Artikel 5

Rapporter fra medlemsstaterne

Medlemsstaterne sender følgende til Kommissionen:

a) senest den 31. maj hvert år en meddelelse om, at de ønsker at deltage i de prioriterede aktioner det følgende år, hvis dette er tilfældet, samt en kort beskrivelse af de projekter, de planlægger at gennemføre, og en omkostningsberegning

b) efter Kommissionens vedtagelse af den tekniske handlingsplan en arbejdsplan for hver aktion, som vedrører dem

c) efter afslutningen af hver aktion en sammenfattende rapport om gennemførelsen af den aktion, som de har deltaget i.

De dokumenter, der skal indsendes i henhold til litra a), b) og c), skal omfatte påtænkte ændringer i gennemførelsesmetoder, den planlagte indsats, de påregnede vanskeligheder og forslag til at løse disse, de ressourcer, der skal tilvejebringes såvel nationalt som fra Fællesskabet, samt forslag til forbedringer på fællesskabsplan. Aktiviteter, hvortil der søges fællesskabsstøtte, skal angives særskilt.

Kommissionen udarbejder efter proceduren i artikel 10 forenklede modeller for at lette præsentationen af ovennævnte oplysninger.".

5) Artikel 6 ændres således:

a) Stk. 3 affattes således:

"3. Bidragene udbetales til medlemsstaterne i to rater, idet den første rate på 30 % af Fællesskabets deltagelse i omkostningerne til aktionen udbetales på forskud, efter at Kommissionen har fået meddelelse om og accepteret arbejdsplanen for den pågældende aktion. Det resterende beløb udbetales, når de berørte medlemsstater har forelagt rapporten om gennemførelsen af aktionen, og Kommissionen har godkendt denne. Kommissionen gennemfører i samarbejde med medlemsstaternes myndigheder kontrol på stedet, i det omfang, den finder det nødvendigt."

b) Følgende stykke tilføjes:

"4. Finansieringsrammen for gennemførelsen af dette program er for perioden 2000-2002 fastlagt til 3 mio. EUR.

De årlige bevillinger godkendes af budgetmyndigheden inden for rammerne af de finansielle overslag."

6) Artikel 10 affattes således:

"Artikel 10

1. Kommissionen bistås af Den Stående Landbrugsstatistiske Komité, i det følgende benævnt 'komitéen'.

2. Når der henvises til denne artikel, anvendes artikel 4 og 7 i afgørelse 1999/468/EF, jf. dennes artikel 8.

Fristen i artikel 4, stk. 3, i afgørelse 1999/468/EF fastsættes til tre måneder.

3. Komitéen vedtager selv sin forretningsorden."

7) I artikel 11 ændres "1999" til "2002".

8) Følgende artikel indsættes:

"Artikel 11a

Database vedrørende udbetalinger fra EUGFL, Garantisektionen

Kommissionen fortsætter de igangværende forundersøgelser med henblik på at fastlægge de tekniske muligheder for oprettelsen af en database vedrørende udbetalingerne fra EUGFL, Garantisektionen, der for hver enkelt modtager skal indeholde oplysninger om bl.a. modtagne støttebeløb, arealer og antal berørte dyr, samt finde ud af, hvilket edb-system der er bedst egnet til behandlingen af disse oplysninger.

Kommissionen forelægger senest den 31. december 2001 Europa-Parlamentet og Rådet en rapport om resultaterne af forundersøgelserne samt om, hvilke ressourcer (tekniske, finansielle og menneskelige) der er nødvendige for anvendelse af databasen og behandlingen af de statistiske oplysninger."

Artikel 2

Denne beslutning træder i kraft på tredjedagen efter offentliggørelsen i De Europæiske Fællesskabers Tidende.

Artikel 3

Denne beslutning er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 307 E af 26.10.1999, s. 29.

(2) Europa-Parlamentets udtatelse af 17.12.1999 (endnu ikke offentliggjort i EFT), Rådets fælles holdning af 29. maj 2000 og Europa-Parlamentets afgørelse af... (endnu ikke offentliggjort i EFT).

(3) EFT L 162 af 1.7.1996, s. 14. Beslutningen er senest ændret ved Kommissionens beslutning 98/514/EF (EFT L 230 af 18.8.1998, s. 28).

(4) EFT L 42 af 16.2.1999, s. 1.

(5) EFT C 172 af 18.6.1999, s. 1.

(6) EFT L 184 af 17.7.1999, s. 23.

RÅDETS BEGRUNDELSE

I. INDLEDNING

1. Kommissionen forelagde den 9. juli 1999 Rådet og Europa-Parlamentet et forslag til beslutning om ændring af Rådets beslutning 96/411/EF om forbedring af Fællesskabets landbrugsstatistik.

2. I overensstemmelse med Amsterdam-traktatens bestemmelser bygger Kommissionens forslag på artikel 285, hvorefter den fælles beslutningsprocedure i artikel 251 skal anvendes.

3. Europa-Parlamentet vedtog den 17. december 1999 under førstebehandlingen en lovgivningsmæssig beslutning, som godkender Kommissionens forslag, dog med indføjelse af fire ændringer.

4. Rådet vedtog på samlingen den 29. maj 2000 sin fælles holdning i overensstemmelse med traktatens artikel 251.

II. MÅLSÆTNINGER

5. Formålet med forslaget er med visse tilpasninger at videreføre den aktion, der blev indført med Rådets beslutning 96/411/EF(1), i perioden 2000-2002 med henblik på at lette tilpasningen af Fællesskabets landbrugsstatistiksystem til de informationsbehov, der følger af udviklingen i den fælles landbrugspolitik.

Kommissionen har foreslået følgende ændringer i aktionen for at forenkle gennemførelsen og gøre den mere effektiv:

- en ny bestemmelse, der skal præcisere Kommissionens rolle ved fastlæggelsen af de prioriterede statistiske områder

- en tilpasning af bestemmelserne vedrørende de tekniske handlingsplaners indhold

- en forenkling af procedurerne for fremsendelse af medlemsstaternes rapporter til Kommissionen

- udbetaling på forhånd af 30 % af Fællesskabets bidrag efter Kommissionens godkendelse af arbejdsplanen for den pågældende aktion.

III. ANALYSE AF DEN FÆLLES HOLDNING

6. Rådet har på baggrund af ovennævnte målsætninger godkendt Kommissionens forslag hvad angår substansen, dog med indføjelse af nogle ændringer. På tre punkter svarer disse ændringer helt til tre af de fire ændringer, der blev vedtaget af Europa-Parlamentet. For den sidste ændrings vedkommende tager Rådet i vid udstrækning hensyn til Europa-Parlamentets bekymring med hensyn til hensigtsmæssigheden af at oprette en database vedrørende udbetalinger fra EUGFL, Garantisektionen.

Der er indføjet følgende ændringer:

Nye betragtninger

7. Der er indføjet tre nye betragtninger:

- en ny betragtning 4, som understreger, at udviklingen inden for den fælles landbrugspolitik, udvidelsen og de nye handelsforhandlinger taler for en bedre identifikation af de statistiske behov, og en eventuel supplering af de eksisterende lovgivningsrammer

- en ny betragtning 8, som tager hensyn til den nye finansielle ramme, der er afsat til hele programmets løbetid

- en ny betragtning 10, som understreger, at de igangværende forundersøgelser med henblik på at fastslå, hvilke tekniske muligheder og hvilke midler der er nødvendige for oprettelsen af en database vedrørende den støtte, der udbetales af EUGFL, Garantisektionen, bør fortsætte.

Tidsramme og fremgangsmåde

(Ny artikel 3)

8. Kommissionen foreslår, at aktionen videreføres i perioden 2000-2002; Kommissionen skal inden udgangen af 2002 forelægge en evalueringsrapport om substansen i denne aktion, eventuelt ledsaget af et forslag om forlængelse (jf. artikel 11). Rådet har besluttet at tilføje Europa-Parlamentet i teksten til beslutningens artikel 3, for at Europa-Parlamentet sammen med Rådet kan træffe afgørelse om en eventuel videreførelse af aktionen.

Finansielle bestemmelser

(Nyt stk. 3 og 4 i artikel 6)

9. Ifølge det nuværende system foretages udbetalingen af Fællesskabets bidrag til de udgifter, der skal afholdes af medlemsstaterne, som helhed først efter afslutningen af aktionerne, hvilket undertiden indebærer store forsinkelser. Kommissionen ønsker at afhjælpe dette problem ved at udbetale 30 % af aktionens omkostninger på forhånd, når Kommissionen har godkendt arbejdsplanen for den pågældende aktion. I overensstemmelse med Europa-Parlamentets ændring præciserer Rådet, at forskuddet på 30 % skal forstås som 30 % af Fællesskabets deltagelse i omkostningerne til aktionen.

Der er endvidere tilføjet et nyt stk. 4, hvori den finansielle ramme for programmets gennemførelse i perioden 2000-2002 fastsættes til 3 mio. EUR.

Procedure for vedtagelse af gennemførelsesforanstaltninger

(Ny tekst til artikel 10)

10. Hvad angår proceduren for vedtagelse af gennemførelsesforanstaltninger, følger den fælles holdning kriteriet i artikel 2, litra a), i Rådets afgørelse 1999/468/EF(2), hvorefter forvaltningsforanstaltninger såsom dem, der vedrører anvendelsen af den fælles landbrugs- og fiskeripolitik eller gennemførelsen af programmer med store budgetmæssige konsekvenser, bør vedtages efter forvaltningsproceduren.

Ny artikel 11a

11. Europa-Parlamentet foreslår i sin sidste ændring indsættelse af en ny artikel, hvorefter EUGFL, Garantisektionen, skal foretage den statistiske behandling af de oplysninger om udbetalingerne fra EUGFL, Garantisektionen, som Kommissionen modtager i henhold til Kommissionens forordning (EF) nr. 2390/1999(3) i form af en samlet opgørelse over støttebeløb, arealstørrelser eller antal dyr samt antal støttemodtagere på NUTS 2-niveau, fordelt på typer af foranstaltninger og på støttebeløbsniveauer. EUGFL skal dernæst meddele resultaterne af denne opgørelse til Eurostat, der offentliggør dem hvert år.

Rådet går ind for denne mulighed for at undersøge, om der kan oprettes en database vedrørende udbetalinger fra EUGFL, Garantisektionen, og foreslår, at Kommissionen fortsætter de igangværende forundersøgelser og forelægger Europa-Parlamentet og Rådet en rapport om resultaterne af disse undersøgelser.

IV. GENEREL KONKLUSION

12. Rådet vedtog Kommissionens forslag som sin fælles holdning i den form, hvori det var blevet godkendt af Europa-Parlamentet, dog med ovennævnte ændringer, som Kommissionen kan tilslutte sig, og som i meget vid udstrækning er de samme som Europa-Parlamentets ændringsforslag.

(1) EFT L 162 af 1.7.1996, s. 14.

(2) EFT L 184 af 17.7.1999, s. 23.

(3) EFT L 295 af 16.11.1999, s. 1.